L'Eliana recull en deu mesos 352 tones més de residus en fraccions separades
02 de desembre de 2024

• L'informe dels primers mesos del nou model de gestió de residus aporta dades de recollida molt positives mediambientalment.

L'Eliana ha tancat els primers deu mesos del nou sistema de gestió de residus urbans amb avanços significatius cap a una major sostenibilitat i un compliment efectiu dels objectius europeus en matèria de reciclatge. En fraccions selectives s'han arreplegat 352 tones més, mentre que en residu mesclat (resta) s'han arreplegat 724 tones menys respecte al mateix període de l'any passat.

L'alcalde, Salva Torrent, ha subratllat el compromís de la ciutadania i de l'Ajuntament en la lluita contra el canvi climàtic: "aquest sistema ens permet aconseguir una gestió de residus més eficient, sostenible i beneficiosa per a tots, marcant el camí cap a un municipi més net i responsable", ha afirmat.

En concret, la recollida selectiva ha experimentat notables increments en totes les fraccions reciclables. El contenidor groc, destinat a envasos lleugers, ha registrat un augment del 70% respecte a l'any anterior, aconseguint 182 tones més. Aquest resultat ha sigut possible gràcies a l'ampliació del nombre de contenidors i la proximitat d'aquests als ciutadans, la qual cosa n’ha facilitat el reciclatge. Per part seua, la fracció de paper i cartó també ha mostrat un increment considerable del 32%, amb 82 tones més recollides. Aquest avanç s'atribueix a la introducció de serveis porta a porta (PaP) per a comerços i zones residencials, a més de la millora en la contenidorització en l'àrea central.

Quant a la fracció orgànica (marró), el sistema porta a porta en zones residencials, juntament amb els contenidors tancats amb accés mitjançant targeta en l'àrea central, ha demostrat ser un model eficaç per a augmentar la qualitat i quantitat dels residus arreplegats selectivament. També és destacable que el 45% dels veïns de les zones residencials ja disposen del material necessari per a la selecció en origen.

La recollida de matèria orgànica, implementada de manera progressiva des de juny, ha aconseguit un total de 91 tones, amb un màxim mensual de 41 tones a l'octubre, quan el servei va començar a operar íntegrament. Per a Torrent: “aquest resultat és un exemple del potencial del nou model de recollida, que esperem que continue creixent en els pròxims mesos”.

D'altra banda, les fraccions de tèxtil i vidre també han registrat increments positius, amb augments del 18% i el 2,34%, respectivament, mentre que el servei de recollida d'oli domèstic ha recol·lectat 934 quilograms, consolidant aquest nou sistema com una alternativa pràctica i accessible per als ciutadans.

En termes d'infraestructura, el municipi ha instal·lat i renovat un total de 1.537 contenidors, la qual cosa ha facilitat la selecció en origen i ha millorat l'accés per a la ciutadania i els comerços.

Dijous 5 de desembre no hi haurà servei

Aquest dijous 5 de desembre, amb motiu de la vespra de la festivitat de la Constitució, no es prestarà el servei porta a porta en les zones residencials. D'aquesta manera, la matèria orgànica tornarà a arreplegar-se diumenge a la nit, mentre que el paper-cartó s'arreplegarà el divendres 13.